Diari Oficial de la Generalitat Valenciana


Sumari del DOGV 7384, del 20-10-2014 (2014/9440)

RESOLUCIÓ de 16 d'octubre de 2014, de la directora general del Secretariat del Consell i Relacions amb les Corts, per la qual es disposa la publicació del conveni de col·laboració entre la Generalitat i l'Institut Nacional d'Estadística per a la comprovació de la residència que figura en la base padronal per a les persones que consten d'alta en el Sistema d'Informació Poblacional (SIP) com a empadronats a la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7384

Data del DOGV
:   20-10-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/9440


Data del document
:   16-10-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 16 d'octubre de 2014, de la directora general del Secretariat del Consell i Relacions amb les Corts, per la qual es disposa la publicació del conveni de col·laboració entre la Generalitat i l'Institut Nacional d'Estadística per a la comprovació de la residència que figura en la base padronal per a les persones que consten d'alta en el Sistema d'Informació Poblacional (SIP) com a empadronats a la Comunitat Valenciana. [2014/9440]  
La Generalitat i l'Institut Nacional d'Estadística, han subscrit, prèvia tramitació reglamentària, el 24 de juliol de 2014, el conveni de col·laboració per a la comprovació de la residència que figura en la base padronal per a les persones que consten d'alta en el Sistema d'Informació Poblacional (SIP) com a empadronats a la Comunitat Valenciana.  
  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, procedix la publicació en el Diari Oficial de la Comunitat Valenciana del l'esmentat conveni, que ha quedat inscrit en el Registre de Convenis de la Generalitat amb el número 994/2014 i que figura com a annex d'esta resolució.  
  
València, 16 d'octubre de 2014.- La directora general del Secretariat del Consell i Relacions amb les Corts: Marta Martí Arador.  
  
  
Conveni de col·laboració entre la Conselleria de Sanitat de la Generalitat i l'Institut Nacional d'Estadística, per a la comprovació de la residència que figura en la base padronal per a les persones que consten d'alta en el Sistema d'Informació Poblacional (SIP) com a empadronats a la Comunitat Valenciana  
  
Madrid, 24 de juliol de 2014  
  
Reunits  
D'una part, Gregorio Izquierdo Llanes, president de l'Institut Nacional d'Estadística, en nom i representació d'este, en virtut de les atribucions que li conferix l'article 5.2 de l'Estatut de l'Institut Nacional d'Estadística, aprovat pel Reial Decret 508/2001, d'11 de maig.  
  
I d'una altra, Manuel Llombart Fuertes, conseller de Sanitat de la Generalitat Valenciana, nomenat pel Decret 20/2012, de 7 de desembre, del president de la Generalitat (DOCV 10.12.2012), i facultat per a la firma d'este conveni per acord del Consell de data 18 d'octubre de 2013, segons establix l'article 17, lletra f de la Llei 5/1983, de 30 de desembre, del Consell.  
  
Exposen  
Primer. Que la Llei 6/2008, de 2 de juny, de la Generalitat, d'Assegurament Sanitari del Sistema Sanitari Públic de la Comunitat Valenciana, té per objecte el desenrotllament de les bases i els principis de coordinació assenyalats per l'Estat en la Llei 14/1986, de 25 d'abril, General de Sanitat, i en la Llei 16/2003, de 28 de maig, de Cohesió i Qualitat del Sistema Nacional de Salut, i l'establiment de les condicions per a l'accés al Sistema Nacional de Salut de totes les persones dins de l'àmbit de la Comunitat Valenciana.  
Així mateix, regula el Sistema d'Informació Poblacional (SIP) com un registre administratiu corporatiu que conté dades d'identificació, localització, assignació de recursos sanitaris assistencials i modalitats d'assegurament sanitari, i establix el criteri de residència com un requisit per a poder accedir a les prestacions sanitàries del sistema sanitari públic de la Comunitat Valenciana.  
Segon. Que segons establix la Llei 7/1985, de 2 d'abril, Reguladora de les Bases de Règim Local, en l'apartat 3 de l'article 17 «els ajuntaments remetran a l'Institut Nacional d'Estadística les dades dels seus respectius padrons, en la forma que reglamentàriament determine l'Administració general de l'Estat, a fi que puga dur-se a terme la coordinació entre els padrons de tots els municipis».  
Tercer. Que el padró municipal és un registre administratiu la cessió del qual es regix pel que establix l'article 16.3 de l'esmentada Llei de Bases de Règim Local, segons la qual «les dades del padró municipal se cediran a altres administracions públiques que ho sol·liciten sense consentiment previ de l'afectat, només quan els siguen necessàries per a l'exercici de les seues competències respectives i exclusivament per a assumptes en què la residència o el domicili siguen dades rellevants».  
Quart. Que el padró municipal, per tractar-se d'un registre que conté dades personals es troba sotmés a allò que ha disposat la Llei Orgànica 15/1999, de 13 de desembre, de Protecció de Dades de Caràcter Personal, i que la dita llei eximix de l'obligació de comptar amb el consentiment previ de l'interessat per a comunicar a un tercer dades de caràcter personal necessàries per al compliment de les seues legítimes funcions, quan hi haja una norma amb rang de llei que habilite la dita cessió.  
  
Quint. Que segons el que establix l'article 4.2 de la Llei Orgànica 15/1999, de Protecció de Dades de Caràcter Personal, la informació que es facilite provinent del padró només podrà utilitzar-se per als fins per als quals se sol·licita.  
Sext. De conformitat amb allò que ha establit l'article 83.3 del Reglament de Població i Demarcació Territorial de les Entitats Locals, aprovat pel Reial Decret 1690/1986, d'11 de juliol, en la redacció que en fa el Reial Decret 2612/1996, de 20 de desembre, «Les dades dels padrons que estiguen en poder de l'Institut Nacional d'Estadística no podran servir de base per a l'expedició de certificats o volants d'empadronament.»  
Sèptim. Que la Conselleria de Sanitat necessita conéixer si les persones que es troben d'alta en el Sistema d'Informació Poblacional (SIP) com a empadronades a la Comunitat Valenciana efectivament residixen ací, per la qual cosa el domicili o residència és una dada rellevant per a l'exercici de les seues competències.  
Octau. Que l'esmentada situació aconsella l'establiment d'una via formal, de col·laboració entre l'Institut Nacional d'Estadística i la Conselleria de Sanitat.  
Per tot això, ambdós parts han acordat subscriure este conveni de col·laboració d'acord amb les següents  
  
CLÀUSULES  
  
Primera. Objecte del conveni  
L'objecte d'este conveni és establir el marc general de col·laboració entre l'Institut Nacional d'Estadística (d'ara en avant INE) i la Conselleria de Sanitat de la Generalitat per a la comprovació periòdica de la residència a la Comunitat Valenciana de les persones que consten d'alta en el Sistema d'Informació Poblacional (SIP) com a empadronades.  
  
  
Segona. Compromisos de les parts  
1. La Conselleria de Sanitat es compromet a enviar directament a l'INE un fitxer amb les dades personals de les persones que consten d'alta en el Sistema d'Informació Poblacional (SIP) com a empadronades a la Comunitat Valenciana per a les quals necessita disposar d'informació actualitzada.  
Una vegada rebuda la resposta de l'INE, amb la informació indicada en la clàusula tercera, la Conselleria de Sanitat no podrà donar de baixa del sistema cap ciutadà únicament basant-se en esta informació, per la qual cosa haurà de sol·licitar directament al ciutadà que aporte el corresponent certificat o volant d'empadronament expedit per l'ajuntament o que autoritze la Conselleria de Sanitat a comprovar les dades de residència a través del Sistema de Verificació de Dades de Residència (SVDR).  
  
2. L'INE es compromet a rebre el fitxer de sol·licituds procedent de la base de dades del Sistema d'Informació Poblacional (SIP), creuar-lo amb la seua base de dades padronals i generar 4 fitxers de resposta segons la metodologia indicada en la clàusula tercera, tenint sempre en compte les excepcions que per a l'objectiu perseguit pot tindre la informació facilitada a causa de les qüestions següents:  
a) Les possibles diferències de les dades d'identificació que consten en la base de dades del Sistema d'Informació Poblacional (SIP) i en la base padronal de l'INE i la falta d'identificador (DNI, NIEX, passaport), en alguns casos, no permeten garantir que puguen haver-hi altres inscripcions corresponents als mateixos habitants amb dades distintes, per la qual cosa la informació facilitada hauria d'utilitzar-se sempre amb les degudes cauteles.  
b) Els ajuntaments no sempre gestionen i resolen les incidències comunicades per l'INE en la seua funció coordinadora, per la qual cosa no és possible garantir la completesa i coincidència de la base padronal de l'INE amb els padrons municipals dels ajuntaments que són els que tenen la potestat certificadora, com establix el Reglament de Població i Demarcació Territorial de les Entitats Locals.  
3. La Conselleria de Sanitat es compromet a utilitzar la informació rebuda de l'INE únicament per als fins per als quals se sol·licita, és a dir, per a la comprovació periòdica de la residència a la Comunitat Valenciana de les persones que consten d'alta en el Sistema d'Informació Poblacional (SIP) com a empadronades i les posteriors actuacions que se'n deriven en aplicació de la seua gestió.  
  
Tercera. Metodologia d'intercanvi de fitxers  
S'establix una periodicitat semestral per a l'intercanvi de fitxers, llevat que les parts acorden modificar-la per una altra distinta.  
Els intercanvis es realitzaran per mitjà de fitxers plans en text que continguen la informació següent:  
a) Fitxer de sol·licituds:  
Fitxer en format text.txt, amb un registre per cada ciutadà les dades del qual se sol·liciten, amb les variables següents:  
  
IDENTIFICADOR INTERN 8  
NOM 20  
APE1 25  
APE2 25  
DNI 8  
FNAC 8  
SEXE 1  
  
b) Procediments de busca:  
Es realitzarà una busca contra la base de padró de l'INE a escala nacional, i es considerarà trobat si es troben un o més candidats, estiguen de baixa o no, per al qual coincidisquen exactament les dades buscades amb les trobades. En el cas de trobar usuaris d'alta i un altre de baixa, es tindrà en compte només el registre d'alta, i es rebutjarà l'altre de baixa. Esta busca es realitzarà pels criteris següents:  
Coincidència en (data de naixement i DNI -només per a DNI significatiu-) o identitat de (nom, cognoms i FNAC) o identitat de (cognoms i DNI)).  
A partir dels resultats de la busca, es classificaran els registres d'entrada a esta creant els 4 fitxers de resposta que s'indiquen en l'apartat c), després de comparar amb el fitxer enviat.  
c) Fitxers de resposta:  
Els fitxers de resposta seran 4, que contenen:  
Fitxer 1: trobats a la Comunitat València, en què s'inclouran aquells registres del fitxer d'entrada per als quals s'haja trobat almenys un candidat no de baixa a la Comunitat Valenciana.  
  
Fitxer 2: trobats en una altra comunitat autònoma, en què s'inclouran aquells registres per als quals s'haja trobat almenys un candidat no de baixa, però cap d'ells estiga a la Comunitat Valenciana.  
  
Fitxer 3: trobats de baixa, en què s'inclouran aquells registres per als quals s'haja trobat almenys un candidat, però tots ells estiguen de baixa. Si n'apareix un d'alta i un altre de baixa no es registrarà res ací i sí en el fitxer 1.  
Fitxer 4: no trobats.  
  
Quarta. Comissió de Seguiment  
S'acorda la creació d'una Comissió de Seguiment que estarà composta per tres representants de cada una de les parts firmants. Els tres representants de la Conselleria de Sanitat seran nomenats pel conseller de Sanitat i els tres representants de l'INE seran nomenats pel president de l'organisme.  
La Comissió es reunirà a instàncies de qualsevol de les parts firmants i, almenys, una vegada a l'any, per a examinar els resultats de la cooperació realitzada.  
La Comissió podrà demanar informes de les mesures, els resultats i les incidències que es produïsquen en matèria de control d'accessos a les dades de la base de padró objecte d'este conveni. Així mateix, podrà proposar les mesures que s'estimen oportunes per a garantir la plena efectivitat del dit control.  
Finalment, les controvèrsies que puguen sorgir en la interpretació i el compliment d'este conveni seran resoltes per la Comissió de Seguiment.  
  
Quinta. Finançament  
Com a conseqüència del compliment i desenrotllament dels compromisos adquirits en este conveni, no es generaran gastos per a cap de les institucions firmants.  
  
Sexta. Vigència  
1. El conveni entrarà en vigor el dia de la firma per les parts intervinents i tindrà una duració de cinc anys.  
2. En absència de denúncia expressa per qualsevol de les parts, formulada amb una antelació mínima de tres mesos, el conveni s'entendrà automàticament prorrogat per períodes successius d'un any, sense que el període d'estes pròrrogues successives puga excedir deu anys.  
  
Sèptima. Causes de resolució  
Són causes de resolució d'este conveni:  
- El mutu acord de les parts.  
- L'incompliment per alguna de les parts dels compromisos assumits facultarà l'altra per a sol·licitar-ne la resolució.  
  
Octava. Règim jurídic i jurisdicció aplicable  
El present conveni té naturalesa administrativa i es troba exclòs del Text Refós de la Llei de Contractes del Sector Públic, aprovat pel Reial Decret Legislatiu 3/2011, de 14 de novembre, en virtut de l'article 4.1.c. Així mateix es regula pels articles 6 i 8 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
D'altra banda, i segons el que disposa l'article 8.3 de la Llei 30/1992 citada, les qüestions litigioses que es pogueren suscitar durant la vigència del mateix seran sotmeses a la jurisdicció contenciosa administrativa, de conformitat amb la seua Llei reguladora 29/1998, de 13 de juliol.  
  
I en prova de conformitat, subscriuen este conveni de col·laboració, al lloc i en la data abans indicats.  
  
El president de l'Institut Nacional d'Estadística: Gregorio Izquierdo Llanes.  
El conseller de Sanitat: Manuel Llombart Fuertes.